20 Fenchurch Street

Planprosessen

I 2004 utlyste den britiske eiendomsutvikleren Land Securities en konkurranse om å formgi en energieffektiv bygning av høy standard for å erstatte en gammeldags bygning i The City. I januar 2005 ble det kjent at Land Securities hadde kjøpt eiendommen og tomten 20 Fenchurch Street av banken Dresdner Kleinwort Wasserstein. Om lag en måned senere kunngjorde Land Securities at de hadde valgt arkitekt Rafael Viñoly til å formgi nye 20 Fenchurch Street. 
I mars 2006 presenterte Land Securities sine første planer for den nye bygningen. Bygningen skulle være 192 meter høy og ha 45 etasjer. Dataene i søknaden hos bymyndighetene er noe annerledes. I september 2006 ga bymyndighetene tillatelse til oppføring av en 160 meter høy bygning med 37 etasjer. Imidlertid bestemte regjeringen i november 2006 at prosjektet skulle gjennomgå offentlig høring. Høringen startet i mars 2007. Hovedmotstander mot prosjektet var English Heritage. I løpet av høringen fikk prosjektet støtte av Norman Foster og Richard Rogers, begge fremtredende arkitekter. I juli 2007 ga regjeringen sitt endelige samtykke til prosjektet.

Byggeprosessen

I november 2007 var rivingen av gamle 20 Fenchurch Street startet. I oktober 2010 ble det meldt at byggestarten var nært forestående. Byggearbeidene startet 18. januar 2011. I august 2011 ble kontrakten for betongarbeidene gitt til P.C. Harrington, og i desember 2011 var byggearbeidene godt i gang. I mars 2012 ble det klart at KONE skulle levere 14 heiser og fire rulletrapper til bygningen. Firmaet Halcrow var ansvarlig for utforming og bygging av stålskjelettet. I april 2012 startet stålarbeidene, og dette arbeidet var halveis fullført august samme år. En måned senere ble media invitert for å besøke byggeplassen. I desember 2012 var det klart at Logan Energy skulle levere en 300kW brenselcellestasjon til bygningen. I desember 2012 var stålarbeidene fullført.

Bygningen

Arkitekt Rafael Viñolys bygning bryter med konvensjonell arkitektur på en åpenlys måte – bygningen blir bredere jo høyere den blir. Dette gir mindre bruk av gateareal og økt areal i de verdifulle øvre etasjene, i tillegg til muligheten til å etablere en offentlig tilgjengelig Sky Garden på toppen. Ifølge arkitektene er bygningens form også tenkt å skape distanse til historiske bygg i nærheten men samtidig gi en visuell kontakt med andre høybygg i området. En liten park på gateplan på sørsiden danner en samlingsplass og gir adkomst til bygningen. Også fra nordsiden (Fenchurch Street) blir det inngangsparti. Vertikale persienner på øst- og vestsiden gir skygge. I nord og sør gir store vindusflater maksimalt utsyn. Sørsiden av bygningen har en konkav form. Fra The Sky Garden i de tre øverste etasjene vil det være 360 graders utsyn over London. Tilgang blir via separat lobby og egne heiser. The Sky Garden skal være åpen for publikum 365 dager i året. En teknisk beskrivelse av bygningen finnes på de offisielle hjemmesidene.

Eie- og leieforhold

I oktober 2010 ble det kjent at Land Securities og Canary Wharf Group skulle gå sammen om å utvikle 20 Fenchurch Street. Firmaet Stepladder fikk oppdraget med å markedsføre bygningen. I juni 2012 var første leietaker sikret, og i september samme år var neste leietaker sikret. Etter ytterligere kontraktsinngåelser var over halvparten av arealene utleid i februar 2013. Pr juli 2013 er det inngått avtale med følgende leietakere: Tokio Marine Kiln, Liberty Mutual Insurance, RSA Insurance Group, Liberty Syndicates, Markel og Ascot Underwriting. Sommeren 2013 var det klart at firmaet Rhubarb skulle få ansvaret for å drive tre ulike spisesteder i de øverste etasjene av 20 Fenchurch Street.